b'\n_START_ARTICLE_\nRakvere Linna Algkool\n_START_PARAGRAPH_\nRakvere Linna Algkool on Rakvere linnas L\xc3\xa4\xc3\xa4ne-Virumaal tegutsev lasteaed-algkool. Rakvere Linna Algkool otsustati avada L\xc3\xa4\xc3\xa4ne-Viru Maavalitsuse 30. aprilli 1992. a. m\xc3\xa4\xc3\xa4rusega nr 85 koolide avamise kohta 1. septembril 1992 asukohaga Posti 29.\n_START_SECTION_\nAlgkool\n_START_PARAGRAPH_\nJuba aastaid t\xc3\xb6\xc3\xb6tas Rakvere 1. Keskkool v\xc3\xa4ga suure koormusega kolmes vahetuses. Eriti raske oli algklasside \xc3\xb5pilaste koolip\xc3\xa4ev \xc3\xb5htupoolses vahetuses. Puudusid v\xc3\xb5imalused (ruumid) klassiv\xc3\xa4liseks tegevuseks. Otsiti v\xc3\xb5imalusi, kuidas \xc3\xb5pilaste \xc3\xb5ppimistingimusi parandada. Seoses Eesti taasiseseisvumisega 20. augustil 1991 lahkus Rakverest v\xc3\xa4ga palju vene rahvusest kodanikke ja s\xc3\xb5jav\xc3\xa4elaste perekondi. V\xc3\xa4henes laste hulk lastep\xc3\xa4evakodudes._NEWLINE_Nii otsustatigi sulgeda \xc3\xbcks lasteaed ning vabanenud hoones avada Rakvere Linna Algkool. Kooli direktoriks m\xc3\xa4\xc3\xa4rati Ly Kivistik. Hoolimata uue kooli avamisele tekkinud tugevast vastuseisust (ei soovitud lahkuda mainekast koolist), saavutas kool kiiresti tuntuse ja tunnustatuse t\xc3\xa4nu tugevale, t\xc3\xb6\xc3\xb6kale personalile ja l\xc3\xa4bim\xc3\xb5eldud koolielu korraldusele. Kool muutus linnas populaarseks, sellesse taheti oma lapsi \xc3\xb5ppima tuua._NEWLINE_Lisaks heale \xc3\xb5ppet\xc3\xb6\xc3\xb6 tasemele hinnatakse soodsat \xc3\xb5pikeskkonda ja v\xc3\xb5imaluste mitmekesisust \xc3\xb5pilaste tunniv\xc3\xa4lise aja organiseerimisel. Koolis oli 10 klassikomplekti (1.\xe2\x80\x935. klass, kaks paralleelklassi).\n_START_SECTION_\nLasteaed-Algkool\n_START_PARAGRAPH_\nAlates 2003. aasta s\xc3\xbcgisest on kooli vastu v\xc3\xb5etud esimesi klasse \xc3\xbche klassikomplekti kaupa. 2003/2004. \xc3\xb5ppeaastal tegutses 6-aastaste laste r\xc3\xbchm, 2004/2005. \xc3\xb5ppeaastal oli kooli hoones avatud kaks Lasteaia Triin mudilasr\xc3\xbchma. 1. septembrist 2005 tegutseb asutus lasteaed-algkoolina._NEWLINE_Praegu \xc3\xb5pib koolis kuus klassikomplekti, kokku 127 \xc3\xb5pilast (1.\xe2\x80\x936. klassini) ning on avatud viis lasteaiar\xc3\xbchma. Kooli algusp\xc3\xa4evadest alates on koostatud kooli kroonikat, millest iga asjahuviline saab \xc3\xbcksikasjaliku \xc3\xbclevaate koolis toimunust. On olemas rikkalik fotode kogu ja t\xc3\xa4psed \xc3\xbclest\xc3\xa4hendused \xc3\xb5pilaste ja \xc3\xb5petajate saavutuste ja koolielus toimunu kohta.'